**บทที่ 1**

**บทนำ**

**1.1 ความเป็นมาและความสำคัญของปัญหา**

สถาบันการศึกษาเป็นสถาบันสำคัญมิใช่เพียงให้แต่ความรู้ หรือสร้างทักษะให้เกิดประสบการณ์แก่ผู้เรียนเท่านั้น แต่ช่วยอบรมกล่อมเกลาและปลูกฝังจิตใจแบบประชาธิปไตย ให้เป็นส่วนหนึ่งของชีวิต โดยเริ่มจากการเป็นผู้มีวินัย เคารพและปฏิบัติตามกฎระเบียบของโรงเรียน ตลอดจนสามารถรับผิดชอบ ต่อผู้อื่นและสังคมได้ การสร้างวัฒนธรรมการเมืองของสังคมโดยโดยเฉพาะวัฒนธรรมประชาธิปไตย ต้องเข้าใจถึงอุดมการณ์ คุณค่าของการปกครองในระบอบประชาธิปไตย ซึ่งนักศึกษาถือเป็นชนกลุ่ม ที่ยังไม่มีผลประโยชน์ของตัวเองที่เห็นได้ชัดเจนเหมือนผู้มีอาชีพแล้ว เป็นชนกลุ่มใหญ่ที่เป็นกำลังช่วยชี้ให้เห็นปัญหาและความหวังในเรื่องความชอบธรรมทางการปกครอง หากแต่การสร้างความเข้าใจของวัฒนธรรมทางการเมืองแบบประชาธิปไตยที่ถูกต้อง และสร้างเจตคติที่ดีนั้น เป็นเรื่องยากและมีความ ท้าทาย เพราะการปกครองปัจจุบันยึดระบบเดิม คือ โน้มน้าวให้คล้อยตามความคิดเห็นแบบเดียวกับผู้ที่กำลังครองอำนาจ ซึ่ง เกษม ศิริสัมพันธ์ (2546) ได้ให้ข้อคิดในเรื่องพฤติกรรมการเลือกตั้งของคนไทย ในปัจจุบันว่ายังไม่เปลี่ยน เพราะพฤติกรรมการเลือกตั้ง พฤติกรรมของนักการเมืองในความเข้าใจของชาวบ้านและคนทั่วไปกลายเป็นจิตสำนึกที่ฝังแน่น พฤติกรรมการเลือกตั้งกลายเป็นวัฒนธรรมของการที่จะต้องได้อะไรติดไม้ติดมือ เป็นการหล่อหลอมบุคลิกภาพ ความคิด และความเชื่อแบบผิด ๆ โดยสิ่งที่จะช่วยเปลี่ยนวัฒนธรรม ก็คือ การศึกษาในวงกว้าง คือ การให้การศึกษาทางการเมือง ซึ่งบทบาทของสื่อมวลชน และบทบาทของกลุ่มที่เรียกว่า การเมืองภาคประชาชน จะสำคัญที่สุด ส่วนการศึกษาในโรงเรียนเพื่อสร้างพลเมือง (civic education) ก็คือ น่าจะทำกันอย่างจริงจัง ดังนั้นการเปลี่ยนแปลงวัฒนธรรมทางการเมืองจะไม่ใช่เพียงเปลี่ยนแปลงวิธีการ แต่จะต้องสร้างพฤติกรรมปฏิบัติทางการเมืองให้เป็นผู้มีเหตุผล รู้จักหน้าที่ในฐานะพลเมืองดี และใช้เสรีภาพในทางที่ถูกต้อง

ด้วยเหตุที่นักศึกษาเกี่ยวข้องกับการเมือง ผู้วิจัยมีความสนใจจะศึกษาวิจัยเกี่ยวกับการมีส่วนร่วมทางการเมืองในระบอบประชาธิปไตยของนักศึกษาระดับปริญญาตรี สาขาวิชารัฐศาสตร์ มหาวิทยาลัยราชภัฏเพชรบูรณ์ เพื่อให้ตัวแทนเป็นกระบอกเสียงในการแสดงออกทางความคิด รวมทั้งเปรียบเทียบการมีส่วนร่วมทางการเมืองตามปัจจัยส่วนบุคคล ข้อมูลที่ได้รับจะเป็นประโยชน์ต่อหน่วยงานที่เกี่ยวข้องในการหาแนวทางและจัดช่องทางให้ประชาชนมีความรู้ ความเข้าใจ และมีส่วนร่วมทางการเมือง อันเป็นการส่งเสริมการปกครองในระบอบประชาธิปไตยให้มีเสถียรภาพ ส่งผลดีต่อความเป็นอยู่ของประชาชนต่อไป

**1.2 วัตถุประสงค์ของการวิจัย**

1.2.1 เพื่อศึกษาระดับมีการมีส่วนร่วมทางการเมืองในระบอบประชาธิปไตยของนักศึกษา

สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์

1.2.2 เพื่อศึกษาเปรียบเทียบระดับการมีส่วนร่วมทางการเมืองในระบอบประชาธิปไตยของ

นักศึกษาสาขาวิชารัฐศาสตร์ มหาวิทยาลัยราชภัฏเพชรบูรณ์ จำแนกตามปัจจัยส่วนบุคคล

**1.3 ขอบเขตของการวิจัย**

ในการวิจัยครั้งนี้ ได้ศึกษาการมีส่วนร่วมทางการเมืองในระบอบประชาธิปไตยของนักศึกษา

สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ โดยมีขอบเขตดังนี้

**1.3.1 ขอบเขตด้านเนื้อหา** ได้แก่ การมีส่วนร่วมทางการเมืองในระบอบประชาธิปไตยของ

นักศึกษาสาขาวิชารัฐศาสตร์ มหาวิทยาลัยราชภัฏเพชรบูรณ์

**1.3.2 ขอบเขตด้านประชากรและกลุ่มตัวอย่าง** ประชากรที่ศึกษา ได้แก่ นักศึกษาสาขาวิชา

รัฐศาสตร์ทุกชั้นปี (ปีที่ 1 – ปีที่ 4) รวม 442 คน กลุ่มตัวอย่างได้มาจากการสุ่มแบบทาโร ยามาเน่ (Taro Yamane, 1973) ได้กลุ่มตัวอย่าง จำนวน 170 คน

**1.3.3 ขอบเขตด้านพื้นที่** คือ สาขาวิชารัฐศาสตร์ อาคารเฉลิมพระเกียรติ (อาคาร 9)

คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์

**1.3.4 ขอบเขตด้านระยะเวลา** เป็นการศึกษาในปีการศึกษา 2562

**1.3.5 ขอบเขตด้านตัวแปร** มีดังนี้

- ตัวแปรต้น ได้แก่ เพศ อายุ ชั้นปีการศึกษา อาชีพของผู้ปกครอง และที่อยู่อาศัย

- ตัวแปรตาม ได้แก่ การมีส่วนร่วมทางการเมืองในระบอบประชาธิปไตย

**1.4 ระเบียบวิธีวิจัย**

การวิจัยครั้งนี้เป็นการวิจัยเชิงสำรวจ (survey research) ซึ่งได้ศึกษาการมีส่วนร่วมทางการเมืองในระบอบประชาธิปไตยของนักศึกษาระดับปริญญาตรีของมหาวิทยาลัยราชภัฏเพชรบูรณ์ : ศึกษากรณีนักศึกษาสาขาวิชารัฐศาสตร์ คณะมนุษยศาสตร์และสังคมศาสตร์ โดยผู้วิจัยได้กำหนดวิธีดำเนินการวิจัยประกอบด้วยประชากรและกลุ่มตัวอย่าง เครื่องมือที่ใช้ในการวิจัย การเก็บรวบรวมข้อมูล การวิเคราะห์ข้อมูล ตามขั้นตอนของระเบียบวิธีการวิจัย (research methodology) ทุกประการ ในด้านสถานที่เก็บข้อมูล จะเก็บข้อมูลโดยใช้แบบสอบถามกับกลุ่มตัวอย่างเป้าหมายตามหลักการวิจัย ซึ่งสถานที่คือ อาคารเฉลิมพระเกียรติ (อาคาร 9)

**1.5 สมมติฐานการวิจัย**

นักศึกษาที่มีสภาพพื้นฐานแตกต่างกัน จะมีระดับของการมีส่วนร่วมทางการเมืองในระบอบประชาธิปไตยที่แตกต่างกัน

**1.6 นิยามศัพท์เฉพาะ**

1.6.1 นักศึกษา หมายถึง นักศึกษาที่ศึกษาในสาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ปีการศึกษา 2562

1.6.2 การกล่อมเกล่าทางการเมือง หมายถึง กระบวนการถ่ายทอดความรู้ ความเชื่อ ทัศนคติหรือความรู้และค่านิยมที่เกี่ยวข้องกับด้านการเมือง จากคนกลุ่มหนึ่งไปยังคนอีกกลุ่มหนึ่ง เป็นการถ่ายทอดโดยผ่านตัวกลาง (agents) ต่าง ๆ ของสังคม ซึ่งอาจทำให้ผู้ที่ได้รับการถ่ายทอดมีความรู้สึกคล้อยตาม หรือโน้มเอียงไปในทิศทางเดียวกับผู้ถ่ายทอด

1.6.3 การมีส่วนร่วมทางการเมือง หมายถึง การร่วมกิจกรรมหรือให้การสนับสนุนกิจกรรมในลักษณะต่าง ๆ ในระบบการเมือง คือ สิทธิในข้อมูลข่าวสาร สิทธิการเลือกตั้ง และสิทธิการร่วมกิจกรรมทางการเมือง

1.6.4 ด้านการรับความรู้ข่าวสารทางการเมือง หมายถึง การมีสิทธิ์ได้รับทราบและเข้าถึงข้อมูลข่าวสารที่เป็นสาธารณะของหน่วยงานรัฐบาลและรัฐวิสาหกิจ

1.6.5 ด้านการใช้สิทธิเลือกตั้ง หมายถึง หมายถึง การไปใช้สิทธิ์เลือกตั้งตามระบอบประชาธิปไตยตามหน้าที่ของชนชาวไทย

1.6.6 ด้านการร่วมกิจกรรมทางการเมือง หมายถึง การร่วมในกิจกรรมที่เกี่ยวข้องกับการเมืองทุกชนิด ทั้งแบบที่ใช้ความรุนแรงและแบบไม่ใช้ความรุนแรง

1.6.7 ประชาธิปไตย หมายถึง ระบอบการปกครองที่ยึดหลักของเสรีภาพ ความเสมอภาค

โดยประชาชนเป็นเจ้าของอำนาจ

**1.7 ประโยชน์ที่คาดว่าจะได้รับ**

1.7.1 ด้านวิชาการ ได้ทราบถึงระดับการมีส่วนร่วมทางการเมืองของนักศึกษาสาขาวิชารัฐศาสตร์ ซึ่งได้รับการคาดหวังว่า จะเป็นผู้ที่มีความรู้ความเข้าใจเรื่องการเมืองการปกครองมากที่สุด และจะเป็นแนวทางให้ผู้ที่สนใจในเรื่องนี้ได้มีแนวทางในการศึกษาต่อไป

1.7.2 ด้านนโยบาย มหาวิทยาลัยราชภัฏเพชรบูรณ์โดยเฉพาะฝ่ายกิจการนักศึกษาสามารถ

นำผลการวิจัยไปใช้เป็นแนวทางในการเสริมสร้างความรู้และจัดกิจกรรมเกี่ยวกับการมีส่วนร่วมทาง

การเมืองในระบอบประชาธิปไตยให้กับนักศึกษาต่อไป

1.7.3 สามารถนำผลการวิจัยตีพิมพ์เผยแพร่ในวารสารวิชาการต่าง ๆ ในระดับชาติได้